NEUVOSTON PÄÄTÖS,
tehty 19 päivänä marraskuuta 2004,
luvan antamisesta Saksalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen neuvoston direktiivin 77/388/ETY 17 artiklasta poikkeavaa toimenpidettä
(2004/817/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17 päivänä toukokuuta 1977 annetun kuudennen neuvoston direktiivin 77/388/ETY (1) ja erityisesti sen 27 artiklan 1 kohdan,
ottaa huomioon komission ehdotuksen,
sekä katsoo seuraavaa:
(1)
Saksan viranomaiset pyysivät komission pääsihteeristön 22 päivänä maaliskuuta 2004 saapuneeksi kirjaamassa kirjeessä lupaa jatkaa sen poikkeavan toimenpiteen soveltamista, johon Saksalle oli annettu lupa neuvoston päätöksen 2000/186/EY (2) 1 artiklalla.
(2)
Pyynnöstä on ilmoitettu muille jäsenvaltioille 6 päivänä elokuuta 2004.
(3)
Poikkeavan toimenpiteen tarkoituksena on sulkea kokonaan arvonlisäveron vähennysoikeuden ulkopuolelle tavaroihin ja palveluihin liittyvät kustannukset, jos kyseisten tavaroiden ja palveluiden käyttöosuus verovelvollisen tai tämän henkilöstön yksityisiin tarpeisiin tai yleisesti ottaen muuhun kuin liiketoiminnan harjoittamiseen on yli 90 prosenttia. Tämän direktiivin 77/388/ETY 17 artiklasta, sellaisena kuin se on muutettuna mainitun direktiivin 28 f artiklalla, poikkeavan toimenpiteen perusteena on tarve yksinkertaistaa arvonlisäveron kantomenettelyä; toimenpide vaikuttaa ainoastaan vähäisessä määrin lopullisessa kulutusvaiheessa kannettavan veron määrään.
(4)
Luvan voimassaolo on päättynyt 30 päivänä kesäkuuta 2004 (3), vaikka oikeudelliset näkökohdat ja tosiseikat, joihin yksinkertaistavan toimenpiteen soveltaminen perustui, eivät ole muuttuneet ja ovat edelleen voimassa.
(5)
Yhteisöjen tuomioistuin totesi asiassa C-17/01 huhtikuun 29 päivänä 2004 antamassaan tuomiossa, että neuvoston päätöksen 2000/186/EY tekemiseen johtaneen menettelyn tutkinnassa ei ollut tullut esille sellaisia virheellisyyksiä, jotka vaikuttaisivat kyseisen päätöksen pätevyyteen. Saksalle olisi siksi annettava lupa soveltaa yksinkertaistavaa toimenpidettä edelleen aina 31 päivään joulukuuta 2009.
(6)
Poikkeava toimenpide ei vaikuta kielteisesti arvonlisäverosta saataviin yhteisöjen omiin varoihin,
ON TEHNYT TÄMÄN PÄÄTÖKSEN:
1 artikla
Poiketen siitä, mitä direktiivin 77/388/ETY 17 artiklan 2 kohdassa säädetään, Saksalle annetaan lupa sulkea arvonlisäveron vähennysoikeuden ulkopuolelle tavaroihin ja palveluihin liittyvät kustannukset, jos kyseisten tavaroiden ja palveluiden käyttöosuus verovelvollisen tai tämän henkilöstön yksityisiin tarpeisiin tai yleisesti ottaen muuhun kuin liiketoiminnan harjoittamiseen on yli 90 prosenttia.
2 artikla
Tätä päätöstä sovelletaan 31 päivään joulukuuta 2009.
3 artikla
Tämä päätös on osoitettu Saksan liittotasavallalle.
Tehty Brysselissä 19 päivänä marraskuuta 2004.